钦定古今图书集成/明伦汇编/官常典/第572卷 > 岳璘帖穆尔
## 钦定古今图书集成/明伦汇编/官常典/第572卷 > 岳璘帖穆尔

按《元史》本传：“岳璘帖穆尔，回鹘人。畏兀国相暾欲谷
之裔也。其兄仳理伽普华，年十六，袭国相荅剌罕。时
西契丹方强，威制畏兀，命太师、僧少监来临其国，骄
恣用权，奢淫自奉。畏兀王患之，谋于仳理伽普华曰：
‘计将安出’？对曰：‘能杀少监，挈吾众归大蒙古国，彼且
震骇矣’。遂率众围少监，斩之，以功加号仳理杰忽底”，
进授明别吉，妻号赫思迭林。左右有疾其功者，谮于
王曰：“少监珥珠，先王宝也。”仳理伽普华匿之，盍急索
勿失。其王怒，索宝甚急。仳理伽普华度无以自明，乃亡附。太祖赐以金虎符、狮钮、银印、金螭椅一衣、金直
孙校尉四人，仍食二十三郡，继又赐银五万两，以弟
岳璘帖穆尔为质。仳理伽普华以疾卒。岳璘帖穆尔
从太祖征讨，多战功。皇弟斡真求师傅，帝令岳璘帖
穆尔往训导诸王子，以“孝弟、敦睦、仁厚、不杀”为先。帝
闻而嘉之。从平河南，徙酂县民万馀户入乐安。俄授
河南等处军民都达鲁花赤，佩金虎符，并赐宫女四
人。所得上方赏赉，悉辇归故郡，以散亲旧，且盛陈汉
官仪卫以激厉之，国人羡慕。道出河西，所过榛莽，或
时乏水，为之凿井置堠，居民使客相庆称便。太祖即
位，以中原多盗，选充大断事官。从干真出镇顺天等
路。布德化，宽征徭，盗遁奸革，州郡清宁。寻复监河南
等处军民。年六十七，卒于保定。后赠宣力保德功臣、
河东宣慰使，谥庄简。子合剌普华，见《忠义传》。